langs: gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl gl gl gl gl gl gl gl gl uk gl en gl

text:
O SLG pide á Seguridade Social que dea marcha atrás na obriga de telematizar todas as xestións para @s autónom@s - Sindicato Labrego Galego
A Soberanía Alimentaria, garantía de futuro
Contra a Lei de augas
O SLG pide á Seguridade Social que dea marcha atrás na obriga de telematizar todas as xestións para @s autónom@s
O SLG pide á Seguridade Social que dea marcha atrás na obriga de telematizar todas as xestións para @s autónom@s
10 de Maio do 2018
O pasado 6 de marzo, o Boletín Oficial do Estado (BOE) publicaba a Orde Ministerial ESS/214/2018 que modifica a Orde ESS/484/2013 reguladora do Sistema de Remisión Electrónica de Datos na Seguridade Social. Esta nova orde obriga a todos os traballadores e a todas as traballadoras que cotizan polo Réxime de Autónom@s -incluíndo as dos reximes especiais agrícola e do mar- a incorporarse á administración electrónica e xestionar de maneira telemática todos os trámites coa Seguridade Social relacionados coa afiliación, cotización e recadación das cotas, incluíndo a recepción de notificacións e comunicacións.
A obriga farase efectiva a partir do 1 de outubro e, nas últimas semanas, os traballadores e traballadoras afectad@s comezaron a recibir cartas da Seguridade Social nas que se lles pide facilitar un número de teléfono móbil e unha conta de correo electrónico.
PERDA DE DEREITOS PARA A XENTE DO RURAL E A POBOACIÓN MÁIS ENVELLECIDA
Para o Sindicato Labrego Galego, esta obrigatoriedade supón un atranco máis na carreira de obstáculos burocrática que os labregos e labregas teñen que padecer nas súas relacións coa Administración. De feito, dende o SLG denunciamos que esta obriga supón un serio problema que converte as persoas que viven no rural en cidadanía de segunda en comparación coa xente que vive nos grandes núcleos urbanos, xa que a posibilidade de relacionarse telematicamente coa Administración é moi desigual dependendo de onde residas. Nun país coma o noso, onde a cobertura de Internet e telefonía deixa moito que desexar nas zonas rurais, onde a poboación do campo está moi envellecida e moita non sabe usar nin posúe teléfonos móbiles, ordenadores ou contas de correo electrónico -realidade extensible aos labregos e ás labregas-; telematizar os procedementos administrativos condena a unha parte moi importante da poboación a renunciar a relacionarse coa Seguridade Social e a ter que contratar os servizos dunha xestoría privada para poder facelo.
Por se non abondase, as persoas que si poden realizar os trámites administrativos por vía telemática, atópanse con que as plataformas tecnolóxicas das que dispón a Seguridade Social son obsoletas, deficientes e moi complexas de utilizar. Ademais, fallan decotío e provocan atrancos e demoras constantes só atribuíbles ao mal funcionamento dos programas informáticos. O peor de todo é que cando isto acontece, que é día si e día tamén, non hai persoal funcionario formado para solucionar este tipo de problemas, polo que resulta moi difícil, cando non imposible, resolvelos.
ROLDA DE CONTACTOS DO SLG CON RESPONSÁBEIS DA SEGURIDADE SOCIAL
Dende o Sindicato Labrego Galego, denunciamos que as relacións da Seguridade Social cos seus administrados e administradas van sufrir un grave deterioro por todo o devandito no que supón un claro avance no proceso de desmantelamento xeneralizado de servizos públicos que estamos a sufrir. Desta maneira, miles de cidadáns e cidadás poden e están a perder servizos e dereitos por non poder acceder a eles por vía telemática na Galiza.
Diante deste problema que é consecuencia directa dos recortes en persoal funcionario, dende o SLG imos iniciar unha rolda de contactos cos e coas responsábeis da Seguridade Social e do Goberno para que dean marcha atrás ou, cando menos, maticen a orde ministerial. Para o SLG, a Seguridade Social está obrigada a garantir os dereitos daquelas persoas que, por idade, formación, lugar de residencia ou calquera outra causa, non pode realizar xestións administrativas por vía telemática. E para iso debe garantir que, máis alá da obrigatoriedade de telematizar todos os procedementos administrativos, esas persoas poidan facer calquera trámite directamente con persoal funcionario. No rural galego téñeno doado: garantir os dereitos das persoas administradas mantendo a rede de oficinas da Seguridade Social con recursos materiais e humanos suficientes para que os labregos e labregas que cotizan no Sistema Especial de Traballadores e Traballadoras do Agro (SETA) que o precisen, especialmente aquelas persoas de idade máis avanzada, poidan realizar calquera xestión ou trámite directamente sen ter que recorrer a unha xestoría privada, tal e como acontecerá de maneira xeneralizada se non se modifica a Orde ESS/214/2018.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


document_lang: gl

langs: gl gl gl gl gl gl gl gl gl gl gl pt gl gl ca gl gl gl gl gl gl gl gl gl gl fr gl es gl lt ca gl gl it gl gl gl gl gl gl gl gl uk gl en gl

text:
O SLG en Roma para reclamar unha agricultura europea que protexa a terra, a saúde, o traballo e a dignidade labrega - Sindicato Labrego Galego
A Soberanía Alimentaria, garantía de futuro
Contra a Lei de augas
O SLG en Roma para reclamar unha agricultura europea que protexa a terra, a saúde, o traballo e a dignidade labrega
O SLG en Roma para reclamar unha agricultura europea que protexa a terra, a saúde, o traballo e a dignidade labrega
22 de Marzo do 2017
A secretaria xeral do Sindicato Labrego Galego, Isabel Vilalba Seivane, e o asesor da Executiva do SLG, Xosé Ramón Cendán, atópanse en Roma para participar nos actos reivindicativos que organiza a Coordinadora Europea da Vía Campesina con motivo do 60 aniversario do Tratado de Roma. De seguido, para enmarcar esta viaxe de traballo e loita, transcribimos o comunicado emitido hai unhas semanas pola ECVC anunciando as accións previstas para o 25 de marzo.
Chamamos ás organizacións da Coordinadora Europea da Vía Campesina, aos grupos aliados, ás redes cidadás, e a todo o movemento labrego e pola soberanía alimentaria en Europa a mobilizarnos este 25 de marzo -ao cumprirse os 60 anos do Tratado de Roma- por outra Europa, por unha que coide a súa poboación e non que protexe os intereses corporativos, por unha política agrícola que forneza alimentos de calidade, ingresos dignos aos produtores e produtoras, traballo decente e protexa o medio ambiente.
Os obxectivos establecidos no Tratado de Roma e a Política Agraria Común (PAC) levan xa 60 aos suspendidos no aire. No seu canto, temos visto unha serie de medidas postas en marcha polas institucións europeas que só beneficiaron unha axenda comercial controlada polos grandes intereses corporativos.
A pesares de seren mencionados no acordo fundador de 1957, obxectivos fundamentais tales como garantir unha vida xusta á poboación agrícola, estabilizar os mercados, e asegurar o subministro de alimentos a Europa con prezos que sexan accesibles para todos os consumidores e todas as consumidoras, foron en grande medida ignorados nas políticas agrícolas das últimas décadas.
Considerando a débeda aínda pendente co mundo labrego, coas rexións rurais da Unión Europea, e co resto da súa poboación, a ECVC xunto cunha extensa coalición de asociacións da sociedade civil -grazas ao esforzo do noso membro italiano e anfitrión deste encontro, a Associazione Rurale Italiana ARI-, cuxo traballo ampliou a grande escala a plataforma da ECVC a outros movementos e organizacións sociais en Italia- levarán a cabo unha serie de accións para recuperar os obxectivos de seguridade alimentaria iniciais deste acordo e, ao mesmo tempo, rexeitar a súa dimensión produtivista, hoxe en día obsoleta. No seu canto, queremos que se incorpore unha visión adaptada aos desafíos que actualmente afronta a nosa sociedade como son a saúde pública, ameazas ao medio ambiente e a xustiza social.
Tod@s xunt@s este 25 de marzo por unha PAC que sirva aos pobos!
Basta xa de tantas décadas de políticas destrutoras!
Pola terra, o traballo, a saúde e a dignidade!
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


text:
Alerta na D.O. Valdeorras pola falla de seguros agrarios que cubran os danos do mildiu que está arrasando os viñedos - Sindicato Labrego Galego
A Soberanía Alimentaria, garantía de futuro
Contra a Lei de augas
Alerta na D.O. Valdeorras pola falla de seguros agrarios que cubran os danos do mildiu que está arrasando os viñedos
Alerta na D.O. Valdeorras pola falla de seguros agrarios que cubran os danos do mildiu que está arrasando os viñedos
16 de Agosto do 2018
A comarca de Valdeorras sufriu, neste 2018, un ataque de xeito masivo polo fungo mildiu, unha das pragas máis problemáticas e agresivas que poden afectar ao cultivo da vide. Aínda que os ataques por mildiu adoitan ser comúns noutras denominacións de orixe, ás que tamén están asolando este ano, en Valdeorras non é tan frecuente.
Pero neste 2018 déronse as condicións climatolóxicas ideais para o desenvolvemento do fungo: primavera con intensas e continuas choivas, temperaturas en xuño que non superaron os 30° e floración tardía e moi irregular que non deixaron desenvolver os acios por rotura da flor. Ademais, a causa das intensas choivas, non foron efectivos os tratamentos fitosanitarios porque a folla quedaba lavada antes de que o produto aplicado fose efectivo.
Así, cunha alta humidade ambiental e temperaturas entre 24° e 30°, déronse as condicións ideais para o desenvolvemento do mildiu con consecuencias desastrosas para os cultivos: acios completamente atacados, uva podre e, por extensión, perda total ou parcial da colleita en moitas parcelas. Segundo as estimacións do vocal do Sindicato Labrego Galego no Consello Regulador da D.O. Valdeorras, Antonio García Fernández, as perdas medias de produción na denominación de orixe poderían estar entre o 30% e o 40%.
Sen cobertura nos seguros agrarios
O problema agrávase porque dende Agroseguro informan que esta enfermidade da vide non ten cobertura na Galiza en ningunha das modalidades existentes. A explicación que dan é que sería moi doada a fraude con deixar as vides sen tratar para despois dar parte e cobrar o seguro.
Para o Sindicato Labrego Galego, esta actitude das aseguradoras é totalmente rexeitable, xa que ademais de deixar sen cobertura as parcelas, criminalizan ao sector augurando prácticas fraudulentas que, en caso de darse, serían moi doadas de detectar porque se pode saber se unha vide recibiu os tratamentos necesarios para evitar a enfermidade ou non.
Por iso, dende o Sindicato Labrego Galego, e cremos que dende o todo o sector vitivinícola de Valdeorras, demandamos que o mildiu sexa unha praga subvencionable e asegurable como xa o é noutras comunidades do Estado (Andalucía, Castela A Mancha, Estremadura, Illas Baleares, Madrid, Murcia e Valencia). O SLG leva anos denunciando a necesidade de que as liñas de seguros agrarios que se deseñan en Madrid para todo o Estado se adapten á realidade galega, pois hai moitos sectores da nosa terra, especialmente o do viño, que se atopan desamparados ante situacións de crise coma esta por non poder contratar seguros que cubran os riscos aos que están expostos.
Desta maneira, tódalas Administracións lavan as mans e deixan ao sector vitícola desamparado: as aseguradoras por non cubrir os riscos dos nosos viñedos, e a Consellaría de Medio Rural porque sempre se escuda nos seguros para non apoiar as viñas damnificadas.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl gl gl gl pt gl gl ca gl gl gl gl gl gl gl gl gl gl fr gl es gl lt ca gl gl gl gl gl gl gl gl gl gl gl gl gl gl gl en uk gl en gl

text:
O SLG chama aos deputados e deputadas de Galiza no Congreso para que voten contra a ratificación do CETA - Sindicato Labrego Galego
A Soberanía Alimentaria, garantía de futuro
Contra a Lei de augas
O SLG chama aos deputados e deputadas de Galiza no Congreso para que voten contra a ratificación do CETA
O SLG chama aos deputados e deputadas de Galiza no Congreso para que voten contra a ratificación do CETA
28 de Xuño do 2017
O Sindicato Labrego Galego fai un chamamento ás forzas políticas galegas con representación no Congreso para que este xoves, 29 de xuño, voten en contra da ratificación do tratado de libre comercio entre a Unión Europea e Canadá (Comprehensive Economic and Trade Agreement-CETA), porque a súa aprobación sería desastrosa para sectores estratéxicos do noso medio rural como o da carne de vacún, o porcino ou o lácteo.
VACÚN DE CARNE E PORCINO
Cómpre ter en conta que, no intercambio de intereses que houbo nas negociacións entre Canadá e a UE, decidiuse permitir a Canadá a exportación á UE de 65.000 toneladas de carne de vacún e 80.000 de porcino sen aranceis por ano1. É obvio que esta entrada de carne exercerá unha forte presión dos prezos á baixa en sectores nos que os valores do produto están sempre na corda frouxa da rendibilidade. Cómpre ter en conta que estas exportacións decidíronse antes do Brexit, e que o Reino Unido era o maior socio importador de Canadá na UE; co Reino Unido fóra da UE, o impacto destas importacións libres de impostos será moito maior.
En resume, o CETA pon en perigo sectores gandeiros estratéxicos para o medio rural galego. No caso da carne de vacún, moitas das nosas granxas que a producen constitúen a única actividade económica e xeradora de emprego en amplas zonas desfavorecidas de montaña que, sen esta profesión, estarían totalmente abandonadas e desertizadas. En canto ao porcino, é un dos principais sectores gandeiros da nosa terra, xa que Galiza é a primeira comunidade do Estado en granxas de porcos, con máis de 27.000 explotacións que representan un terzo das estatais, con todo o que iso supón no tecido socio-económico do noso campo.
En canto ao sector gandeiro que, teoricamente, se vai ver beneficiado polo CETA na UE, o lácteo, cómpre advertir que o goberno canadense realizou varias accións a finais de 2016 de cara a reforzarse pola inminente aprobación do acordo. Unha delas foi a de entregar unha axuda de 350 millóns de dólares canadenses (uns 240 millóns de euros) á súa industria láctea para facela máis competitiva. En canto ao sector produtor, creouse un programa de investimentos que, durante cinco anos, permitirá ás granxas canadenses modernizar os seus equipos e aumentar a súa produtividade. Este reforzo para un país no que os centros de engorde gandeiro poden superar as 20.000 cabezas de gando, 100.000 se falamos de aves, fará que as nosas granxas dificilmente poidan competir en pé de igualdade se o produto canadense chega a Europa libre de impostos. Cómpre non esquecer o lixeiro aumento da produción de leite que houbo na UE coa fin do sistema de cotas e a forte crise de prezos que provocou no sector, e lembrar a extrema sensibilidade e volatilidade dos prezos lácteos diante de calquera alteración dos mercados.
DENOMINACIÓNS DE ORIXE, SEGURIDADE ALIMENTARIA E MINARÍA
Outras cuestións a ter en conta na Galiza coa aprobación do CETA son as denominacións de orixe, a seguridade alimentaria e a minaría.
Nun informe publicada a semana pasado pola COAG e a Fundación Entrepueblos (podes descargar o  documento na icona que hai ao remate desta páxina), revélase que a carne canadense é tratada en orixe con desinfectantes das canais como o ácido láctico (habitualmente utilizado nos matadoiros canadenses e cuxo uso foi autorizado na UE en 2013 como consecuencia das negociacións do TTIP) ou con tratamentos alternativos á auga limpa ou potable como auga quente reciclada (tamén empregada nos matadoiros canadenses e cuxo uso foi autorizado na UE en 2015 como consecuencia das negociacións do CETA). Outro elemento de preocupación é a posible entrada de carne e leite producida con hormonas en Canadá, o que, ademais de supor competencia desleal, pon en cuestión a seguridade alimentaria en Europa.
En canto ás denominacións de orixe, o CETA só protexe unha pequena parte do total das existentes en Europa: 176 DOs e IXPs estarán protexidas, menos do 15%, xa que na UE hai rexistradas 1.308. Cómpre ter en conta que, na Galiza, hai 27 produtos alimentarios que gozan deste tipo de protección. Desta maneira, empresas canadenses poderán crear marcas que emulen os nosos produtos protexidos e exportar alimentos a Europa que dean pé á fraude. Por exemplo, criar gando de raza Rubia Galega -tal e como xa están a facer outros países americanos como Brasil, Paraguai, Uruguai ou México- e vendernos despois a súa carne libre de impostos.
En canto á minaría, Canadá é unha das principais potencias mineiras mundiais, representando este sector o 4% do seu PIB e xerando 40.000 millóns de dólares ao ano. Isto combinado coa resolución privada dos conflitos comerciais a través do sistema de tribunais de inversión (ICS) permitirá que as mineiras canadenses poidan denunciar calquera lei ou goberno que se opoña aos seus proxectos. Un bo exemplo témolo no ouro de Corcoesto, que pretendía explotar a mineira canadense Edgewater a ceo aberto empregando cianuro de xeito masivo. Afortunadamente, a presión da cidadanía obrigou á Xunta a negarlle o permiso de explotación. Se isto chega a acontecer co CETA aprobado, Edgewater podería ter denunciado á Xunta a través do ICS e, con total seguridade, a Xunta sairía condenada e obrigada a indemnizar a Edgewater cunha multa millonaria a conta dos cartos das galegas e dos galegos. E o problema é que na case totalidade do territorio galego o uso prioritario sería o mineiro, segundo o borrador do Plano Sectorial de Actividades Extractivas da Xunta.
Por todo o devandito, o Sindicato Labrego Galego pide aos deputados e deputadas da Galiza no Congreso, sexa cal sexa o partido no que militan, que voten en contra da ratificación do CETA, xa que se votan a favor estarán a traizoar a confianza depositada neles e nelas polo pobo galego.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl gl gl gl uk gl en gl

text:
Hortalizas de inverno e doces de entroido para celebrar a don Carnal no Mercado do Alimento Labrego de Teo - Sindicato Labrego Galego
A Soberanía Alimentaria, garantía de futuro
Contra a Lei de augas
Hortalizas de inverno e doces de entroido para celebrar a don Carnal no Mercado do Alimento Labrego de Teo
Hortalizas de inverno e doces de entroido para celebrar a don Carnal no Mercado do Alimento Labrego de Teo
9 de Febreiro do 2013
O Mercado de Alimento Labrego de Teo tamén se viu contaxiado polo espírito festivo destas datas e celebrou ao seu xeito o entroido. Como xa acontecera coa Festa do Inverno, aos 17 postos de alimentos acompañaron 7 de artesanía. Mentres que nos primeiros puidemos atopar hortalizas de inverno como grelos, nabizas, porros, brócoli, etcétera, ademais doutros produtos como ovos, mel, queixos, leite ou froitos; os segundos complementaron a oferta con mostras de cestería, xabóns, ourivería ou velas aromáticas.
Os doces de entroido tamén tiveron o seu oco, tanto nos postos de venda como na cantina. Nesta última, repartíronse máis de duascentas racións de filloas, orellas, empanada, crema de verduras, tortilla e caldo de galiña que tiveron no chocolate quente e no viño do país a maridaxe idónea.       Outra volta, a Requinta Follas Novas amenizou esta festa que, grazas á colaboración entre o Concello de Teo e o Sindicato Labrego Galego, vai camiño de consolidarse como unha referencia local á hora de mercar alimentos producidos na contorna e que apostan por poñer frescura e calidade na cesta da compra dos e das teenses.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl pt gl gl gl en uk gl en gl

text:
O mercado de alimentos labregos de Teo celebrará este sábado unha cata comentada de tomates - Sindicato Labrego Galego
A Soberanía Alimentaria, garantía de futuro
Contra a Lei de augas
O mercado de alimentos labregos de Teo celebrará este sábado unha cata comentada de tomates
O mercado de alimentos labregos de Teo celebrará este sábado unha cata comentada de tomates
13 de Septembro do 2012
O Sindicato Labrego Galego e o Concello de Teo, no marco do mercado de alimentos labregos dos Tilos, vai celebrar este sábado, 15 de setembro, unha cata de tomates de diversas variedades cultivadas no entorno da bisbarra compostelá.
As razas de tomate que se poderán saborear irán dende variedades tradicionais cuxa semente se conservou nas casas xeración tras xeración, até outras que se comercializan con normalidade nas tendas.
O horario do mercado será o de sempre, de 10:00 a 14:00 horas, e a cata de tomates está previsto que comece ás 10:30 horas e remate ás 13:30. A este evento poderán acudir libremente aquelas persoas que o desexen,
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl gl gl gl gl gl gl gl gl gl gl uk gl en gl

text:
A ECVC impulsará unha fonte común europea polo dereito dos labregos e labregas ás sementes - Sindicato Labrego Galego
A Soberanía Alimentaria, garantía de futuro
Contra a Lei de augas
A ECVC impulsará unha fonte común europea polo dereito dos labregos e labregas ás sementes
A ECVC impulsará unha fonte común europea polo dereito dos labregos e labregas ás sementes
19 de Maio do 2016
A Coordinadora Europea da Vía Campesina celebrou na finca Dottenfelder Hof, preto de Fráncfort (Alemaña), do 22 ao 24 de abril, un encontro para compartir experiencias sobre a defensa das sementes en distintos países e analizar as ameazas aos dereitos dos labregos e das labregas nesta materia. Entre os temas abordados neste encontro, destacaron:
1. A lexislación sobre transxénicos derivados de novas tecnicas de modificación xenética: Cremos que debe ser incluída nas directivas sobre os OXMs e suxeita a avaliación e etiquetaxe transxénica.
2. Directivas europeas e lexislacións estatais en materia de comercio e intercambio de sementes Entre labregos e labregas: É necesario mellorar as normas e a lexislación a nivel europeo e estatal en materia de comercio que poderían afectar ás sementes, do mesmo xeito que obter leis positivas que protexan o dereito dos labregos e das labregas a usar, gardar, intercambiar e vender as súas sementes.
3. A necesidade de establecer unha fronte unida para deter a ofensiva da industria que busca tranformar o Tratado Internacional sobre Recursos Fitoxenéticos para a Alimentación e a Agricultura (TIRFAA) nun instrumiento de biopiratería: O TIRFAA recoñece os dereitos dos labregos e das labregas a conservar, utilizar, intercambiar e vender as súas sementes. Con todo, carece dun mecanismo axeitado que sancione aos estados que o ignoran e, polo tanto, abandona as sementes conservadas polos labregos e labregas destes países ao seu sistema de patentes.
Por esta razón, dende a ECVC esixirase que o TIRFAA defenda verdaderamente os dereitos labregos e que garanta que os agricultores e agricultoras teñan acceso á completa diversidade das sementes labregas reproducidas nos seus campos e que estas sexan protexidas contra a biopiratería.
A preservación, renovación e uso sostible dos recursos fitoxenéticos baséase, principalmente, nos dereitos dos labregos e das labregas a utilizar, replantar, intercambiar e vender as súas plantas. Calquera restrición deses dereitos é contraria aos obxectivos do tratado.
Ademais, este tratado debe prohibir calquera dereito de propiedade intelectual ou doutra caste que limite o acceso á investigación, á conservación, á capacitación para a alimentación e a agricultura e aos recursos fitogeneticos (sexan partes, trazos nativos ou calquera compoñente xenética destes recursos).
4. Patentes de sementes: Acordamos loitar contra a directiva sobre a patentabilidade dos organismos vivos, xa que é totalmente inaceptable e non ofrece ningún tipo de interpretación que permita aos labregos e labregas defender os seus dereitos no debate aberto sobre as patentes de sementes e de gando en Europa. Por iso, é necesario prohibir a patentabilidade de "produtos vexetais e animais procedentes de procesos esencialmente biolóxicos", así como dos seus trazos nativos e información xenética.
5. Finalmente, as organizacións que integramos a ECVC comprometémonos a continuar traballando a cuestión das sementes en relación coa Declaración dos Dereitos Labregos na ONU. Neste senso, defenderemos a necesidade de incluír unha referencia ao dereito dun estado a rexeitar os transxénicos e patentes sobre as sementes, e o deber de promover e apoiar os bancos locais de sementes xestionados por labregos e labregas.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl gl gl gl gl en uk gl en gl

text:
O SLG reúnese co director xeral de Desenvolvemento Rural para abordar os problemas do Banco de Terras - Sindicato Labrego Galego
A Soberanía Alimentaria, garantía de futuro
Contra a Lei de augas
O SLG reúnese co director xeral de Desenvolvemento Rural para abordar os problemas do Banco de Terras
O SLG reúnese co director xeral de Desenvolvemento Rural para abordar os problemas do Banco de Terras
17 de Xuño do 2016
Unha comitiva do Sindicato Labrego Galego formada pola súa secretaria xeral, Isabel Vilalba, Xosé Ramón Cendán e Diego Sánchez Agra, mantiveron hoxe, 17 de xuño, un encontro en Compostela co director xeral Desenvolvemento Rural e responsable do Banco de Terras (Sitegal), Miguel Pérez Dubois.
A xuntanza estivo centrada en falar, precisamente, do Banco de Terras e en poñer en coñecemento de Dubois unha serie de fallos que están a provocar que o Sitegal non estea a ser a ferramenta útil para resolver un dos principais problemas da agricultura e gandaría galegas: o feito de que só o 24% do noso territorio ten uso agrícola, fronte ao 40% de países máis desenvolvidos como Francia. Isto fai que moitas das nosas explotacións teñan unha insuficiente base territorial, o que as obriga a optar por sistemas de produción máis intensivos, con maiores custes de produción e unha grande vulnerabilidade en situacións de crise como a que padece, actualmente, o sector lácteo.
Nestas circunstancias, é necesario facilitar o acceso das granxas a unha maior base territorial, especialmente por parte da xente nova, e aí é onde xoga un importante papel o Banco de Terras. Sen embargo, na actualidade, o Sintegal acumula demoras de até dous anos para resolver os expedentes e a oferta de predios é manifestamente insuficiente en comparación coas terras agrarias abandonadas que temos no país. Dende o SLG incidimos en que cómpren novas fórmulas de xestión para facilitar o acceso a parcelas en estado de abandono, bonificacións para axilizar a mobilidade dos terras, etc.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl gl gl gl gl gl es gl gl gl gl gl gl gl gl gl gl gl gl gl gl gl gl en uk gl en gl

text:
O PP rexeita o plan de choque contra a Velutina e seguirá coas medidas que permitiron a invasión do 70% da Galiza - Sindicato Labrego Galego
A Soberanía Alimentaria, garantía de futuro
Contra a Lei de augas
O PP rexeita o plan de choque contra a Velutina e seguirá coas medidas que permitiron a invasión do 70% da Galiza
21 de Decembro do 2017
Despois da intensa campaña que fixemos dende a Plataforma STOP Velutina para levar ao Parlamento de Galicia un plan de choque contra a avespa asiática, o Partido Popular acabou impoñendo a súa maioría absoluta, na sesión do 20 de decembro, contra as propostas non de lei presentadas por En Marea, BNG e PSOE neste sentido.
Os argumentos que lle escoitamos ao PP no debate parlamentario foron do tipo “hai que continuar co traballo que vén realizando a Xunta de Galicia”. Cal é ese traballo se a avespa velutina segue a expandirse sen control? Cal foi ese traballo nos últimos cinco anos, dende os primeiros avistamentos de velutina até a invasión total que sufrimos hoxe? Tamén argumentou o PP que “as trampas atrapan a outros insectos como a Vespa crabro, que é depredadora da velutina”. Precisamente, unha das demandas que pediamos era fomentar a investigación, precisamente, para conseguir atraíntes e trampas máis selectivos contra as velutinas para facer máis eficaz a loita e evitar que se vexan afectados outros insectos nos labores de trampeo. Respecto a que Vespa crabro sexa depredadora da velutina, deixarémolo en puntos suspensivos.
Pola súa banda, os grupos parlamentarios trasladaron á Cámara lexislativa a preocupación crecente dos sectores afectados e a necesidade de establecer un plan de loita coordinado, serio, inmediato e, sobre todo, financiado para o próximo ano, alegando a ineficacia das "medidas parciais" ou "parches" que esta a realizar a Xunta en relación con este problema ambiental, e incidindo especialmente na ausencia dun orzamento único que permita financiar as medidas de control da especie que a propia Xunta ten aprobadas.
A votación: 37 votos do PP en contra da iniciativa, e 30 a favor dos restantes grupos
Con trinta e sete votos en contra procedentes do Partido Popular, a iniciativa quedou rexeitada na Cámara lexislativa ante a decepción dos representantes da Plataforma que asistiron ó debate invitados polos grupos propoñentes.
Os populares alegaron que a Xunta de Galicia leva moito tempo ocupándose do problema da Vespa velutina e que as actuacións da mesma proseguirán na mesma liña que ata agora.
Esta afirmación vese con preocupación por parte da oposición e dos asistentes de Stop Velutina, pois consideran que equivale a dicir que seguirán sen establecer un plan de loita serio e sen dotalo de orzamento.
Rexeitamento global do PP ás medidas solicitadas
As medidas propostas aparecen reguladas no Protocolo de vixilancia aprobado pola propia Xunta de Galicia en xullo de 2016, algo no que veñen insistindo dende a Plataforma e que foi lembrado polos grupos no debate.
Entre estas medidas, a proposición non de lei presentada solicitaba a aplicación da medida relativa ao trampeo primaveral, un trampeo masivo e coordinado que permitira a captura de raíñas fundadoras como ferramenta preventiva, e lembran que a mesma está prevista no propio Protocolo da Xunta, aínda que esta só considera a colocación das trampas por parte dos apicultores e apicultoras.
A Plataforma e os grupos insistiron en que o trampeo realizado nos apiarios non é suficiente, e que realizalo deste xeito serve para diminuír a presión nas colmeas, pero non serve para o control poboacional da especie. "Hai que trampear máis aló dos apiarios" "Non vale con que o trampeo sexa asumido polos apicultores, a Xunta tamén debe asumir esta tarefa", sinalaron os grupos parlamentarios.
A investigación tampouco está a ser asumida pola Xunta
Outra das medidas previstas no Protocolo de vixilancia é a relativa á investigación. De feito, o Goberno da Xunta considera no punto número 12 do Protocolo que "É absolutamente fundamental na loita contra a avespa establecer unhas liñas de investigación que se orienten polo menos aos seguintes aspectos...".
Malia estar aprobado así, a Xunta de Galicia ten ata o momento un único convenio de investigación asinado coas universidades galegas cunha dotación de 50.000 euros, algo que é insuficiente de todo punto e que constitúe unha cuarta parte do que neste senso están a achegar as Deputacións provinciais a través de distintos convenios.
A necesidade de aplicar esta medida, como o resto das previstas, constaba nas proposicións non de lei de todo os grupos e foi repetida no debate parlamentario co obxectivo de instar a Xunta ao cumprimento dos seus propios compromisos, cousa que segundo a oposición e o sector, non sucedeu ata agora.
Esta solicitude tampouco tivo resposta na rolda de réplica do Partido Popular, e coma o resto, quedou rexeitada na votación xeral que se realizou, a pesar da insistencia da oposición en realizar a votación por puntos, separadamente.
O PP non da resposta á solicitude de axudas para paliar perdas
A proposición non de lei contiña a petición de que a Xunta articulase un sistema de axudas que permitise aos sectores facer fronte aos gastos e perdas ocasionadas pola velutina, (aproximadamente entre un 20 e un 30 % máis de custos sen contar a perda de abellas e de mel), punto este que quedou sen resposta por parte do Grupo Popular e que entrou no rexeitamento xeral que este grupo fixo da iniciativa presentada.
O exemplo das outras Comunidades Autónomas
Aínda que as comparacións son odiosas, representantes de Stop Velutina Galicia lembran que noutras Comunidades Autónomas da Cornixa Cantábrica (menos afectadas que Galicia pola chegada do tártago), existen xa orzamentos de xestión da loita aprobados polas
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl gl gl gl gl gl gl gl uk gl en gl

text:
A mina de Touro e O Pino ameaza o medio de vida de máis de 200 granxas cunha cabana gandeira de 5.000 reses - Sindicato Labrego Galego
A Soberanía Alimentaria, garantía de futuro
Contra a Lei de augas
Medio Ambiente e Montes>
A mina de Touro e O Pino ameaza o medio de vida de máis de 200 granxas cunha cabana gandeira de 5.000 reses
A mina de Touro e O Pino ameaza o medio de vida de máis de 200 granxas cunha cabana gandeira de 5.000 reses
17 de Febreiro do 2018
O proxecto de extracción de cobre que pretende levar a cabo Atalaya Mining nos concellos de Touro e O Pino supón unha grave ameaza medioambiental para a zona que, como xa temos analizado anteriormente, terá un forte impacto contaminante nos recursos hídricos de ambos concellos (ver bit.ly/MinaSanRafael)
Dende o Sindicato Labrego Galego queremos destacar, a maiores, os danos irreversibles que a actividade mineira podería provocar na principal actividade económica da zona, a agricultura e a gandería, xa que ambas actividades dependen completamente deses recursos hídricos ameazados, tanto para o regadío de fincas como para abeberar o gando.
A área afectada polo proxecto mineiro abrangue tres parroquias en O Pino ( Arca, Cebreiro e Cerceda) e oito en Touro (Bama, Enquerentes, Foxás, Fontes Rosas, Loxo, Prevediños, Touro e Vilar). Segundo os datos do Rexistro de Explotacións Agrarias de Galicia (Reaga), as tres parroquias de O Pino contan con 114 granxas, das cales 46 teñen gando bovino, con 914 reses. No caso de Touro, as súas nove parroquias afectadas polo proxecto teñen 229 granxas, 115 de bovino con 4.254. En total, estamos a falar dunha cabana gandeira que supera as 5.000 reses.
En canto aos postos de traballo afectados, O Pino ten 227 traballadores e traballadoras en sectores agrarios, o que supón o 13% da súa poboación activa; mentres que en Touro hai 324 que se dedican profesionalmente a actividades agrogandeiras ou, o que é o mesmo, o 21% da súa poboación activa. En base a estes datos, podemos facer unha estimación dos postos de traballo afectados pola mina se os cruzamos co número de explotacións agrarias. O resultado é que no concello de O Pino estarían ameazados 48 empregos directos, mentres que en Touro serían 112. É dicir, a mina de Touro e O Pino ameaza o posto de traballo dunhas 160 persoas, o cal se achega moito ás estimacións feitas por gandeiros da zona (ver bit.ly/EduardoQuintás).
Cómpre destacar o caso de parroquias de Touro como Bama, con 18 granxas e 1.882 reses ou Loxo, con 35 explotacións e 960 cabezas de gando. Estamos a falar dunha zona de alta capacidade gandeira e moi profesionalizada na que, ademais de contaminarlles a auga, a mina ameaza con usurparlles a base territorial da que depende a súa actividade económica e profesional.
Por todo o devandito, o Sindicato Labrego Galego manterase firme na súa oposición ao proxecto de extracción de cobre de Atalaya Mining en Touro e O Pino e seguirá a esixir que os danos causados pola actividade mineira neste entorno nas últimas décadas sexan reparados para que a gandería e a agricultura sigan a ser unha actividade profesional e económica permanente e sostible como sempre o foi. A maiores, o Sindicato Labrego Galego fai un chamamento á sociedade civil e, en particular, aos labregos e labregas, para que apoien a tractorada reivindicativa contra a mina convocada para o 25 de febreiro en Touro pola Plataforma Mina Touro O Pino Non.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl uk gl en gl

text:
Montes - Sindicato Labrego Galego
A Soberanía Alimentaria, garantía de futuro
Contra a Lei de augas
Por un monte galego con futuro” desmente a propaganda montada pola Xunta arredor do Pladiga
18 de Xullo do 2019 ·
Representantes da plataforma “Por un monte galego con futuro” conformada por organizacións ecoloxistas, sindicais e do mundo rural desmentiron esta mañá en Ourense, nunha rolda de prensa na que participou o noso compañeiro Xosé Manuel Parente, a propaganda institucional montada pola Xunta de Galiza arredor do Pladiga (Plan de Prevención e defensa contra incendios forestais de Galiza 2019). Denunciaron que “leva 12 anos sen se cumprir” e cualificárono como de “fomento da extinción, fronte a prevención dos lumes forestais”.
Unha ducia de organizacións reclamamos unha nova política forestal co manifesto "Por un monte con futuro"
9 de Xullo do 2019 ·
Adega, Asociación Frouma, Asociación Galega de Apicultura (AGA), Asociación Pola Defensa da Ría (APDR), Amigos da Terra, Colectivo Agrocuir da Ulloa, Confederación Intersindical Galega (CIG), Comando Ghichas do Valmiñor, Federación Rural Galega (Fruga), Montegal, Organización Galega de Comunidades de Montes (ORGACCMM) e Sindicato Labrego Galego (SLG) presentamos, o 8 de xullo en Compostela, a proposta conxunta “Por un monte galego con futuro” na que se cuestionan tanto a revisión do Plan Forestal que está a tramitar a Xunta de Galiza, como as medidas contempladas na Estratexia Galega contra o Cambio Climático. De seguido, compartimos con vós o manifesto:
O 31 de maio remata o prazo para realizar os traballos nas faixas de protección contra os lumes
29 de Maio do 2019 ·
Coa industrialización da agricultura e a gandería, a introdución dos plantíos forestais e o urbanismo descontrolado, desapareceu a estrutura do rural adaptada a cada zona e necesidade. Nos últimos tempos, o monte foise ás casas, as casas botáronse ao monte, as plantacións colonizaron terras de labor e temos actividades industriais nas aldeas. Perdeuse a estrutura de mosaico típica de Galiza e carecemos de ordenación do territorio dende hai décadas. Por iso, é necesario lexislar os usos e actividades que se poden desenvolver nos distintos tipos de terreos. O problema é que a normativa sempre vai ser xenérica e daranse moitos casos nos que non se adapte ás circunstancias específicas de cada lugar.
Medio Rural rompe o seu compromiso de crear unha mesa de traballo para os lumes no Consello Forestal de Galicia
21 de Maio do 2019 ·
O Sindicato Labrego Galego, Amigos da Terra e a Asociación Frouma veñen de rexistrar un escrito no que lle piden á Consellaría de Medio Rural a reformulación do funcionamento do Consello Forestal de Galicia (CFdeG), no que se refire á participación activa dos axentes sociais e sectoriais na elaboración de políticas forestais e de defensa do monte.
O mal funcionamento do Consello Forestal de Galicia volve derivar na exclusión dos axentes sociais do sector
28 de Febreiro do 2019 ·
Trala celebración da última xuntanza do Consello Forestal, o pasado 19 de febreiro, o Sindicato Labrego Galego, Asociación Frouma e Amigos da Terra queren denunciar, unha vez máis, a exclusión dos axentes do sector á hora de dialogar e traballar para facer políticas forestais de consenso.
Frouma publica o estudo "Territorios en común: Casas con fume, montes sen lume", sobre o monte veciñal na Galiza
20 de Decembro do 2018 ·
O 20 de decembro, presentouse no local da CMVMC de Balouta e Fontecova (Dodro) Territorios en común: casas con fume, montes sen lume. Trátase dun completo estudo promovido pola Asociación Frouma no que Lara Barros Alfaro (historiadora) e Diego Sánchez Agra (enxeñeiro forestal) afondan na historia e evolución dos montes veciñais e en man común na Galiza, con especial fincapé nos da provincia da Coruña e na función preventiva contra os lumes forestais que desempeñan. Este proxecto conta co financiamento da Deputación da Coruña. Se che interesa, podes descargar a obra premendo na icona que atoparás nesta páxina.
Unha plataforma de organizacións e colectivos pedimos a retirada da proposta de revisión do Plan Forestal de Galicia
5 de Outubro do 2018 ·
O pasado 3 de outubro, unha comitiva de representantes de varias organizacións e colectivos sociais, na que se atopaba Diego Sánchez Agra en representación do Sindicato Labrego Galego, rexistrou na Xunta un documento no que se solicitaba a anulación da proposta de revisión do Plan Forestal de Galicia e a elaboración dun novo documento de consenso. O novo plan que se redacte debería partir dunha planificación e información actualizada do monte galego e tendo en conta “a diversidade de hábitats e especies, a multifuncionalidade de usos, o fomento do arborado autóctono, o mantemento dos servizos ecosistémicos que prestan os montes galegos e a sustentabilidade económica e social”.
O SLG denuncia a tentativa de arrasar o piñeiral da praia do Lago (Muxía), protexido polo Plan de Ordenación do Litoral
10 de Agosto do 2018 ·
O Sindicato Labrego Galego vén de denunciar o incumprimento xeneralizado e o caos que se están a xerar na aplicación da normativa que obriga a rozar e talar franxas de seguridade de 50 metros en torno a vivendas ou núcleos habitados (ver: bit.ly/Caos-nas-Rozas). No marco desta denuncia, o SLG da Costa da Morte quere chamar a atención sobre a ameaza de corta que se cerne sobre o piñeiral da praia do Lago, en Muxía, incluído no Espazo de Interese Paisaxística Punta e Monte do Lago e, polo tanto, protexido polo Plan de Ordenación do Litoral de Galicia (POLG) da propia Xunta.
O SLG constata o incumprimento xeneralizado das rozas de seguridade para protexer núcleos habitados dos lumes
9 de Agosto do 2018 ·
Aínda que o pasado 31 de maio expirou o prazo que daba a Xunta para rozar ou talar franxas de seguridade de 50 metros en torno a vivendas ou núcleos habitados, lonxe de terse cumprido o mandado estamos a comprobar que o único que temos a día de hoxe, en pleno mes de agosto e cos axentes forestais en folga indefinida para denunciar a precariedade das súas condicións laborais, é un incumprimento xeneralizado da norma.
SLG, ORGACCMM, FEG, Amigos da Terra e Frouma piden a Mesa dos Lumes para traballar nun Pladiga de consenso
27 de Abril do 2018 ·
O 26 de xuño de 2017, Amigos da Terra, Asociación Frouma, Federación Ecoloxista Galega (FEG), Organización Galega de Comunidades de Montes (ORGACCMM) e Sindicato Labrego Galego (SLG) abandonamos o Consello Forestal Galego como protesta para denunciar as prácticas de entorpecemento á participación dos colectivos neste órgano no que se debaten as políticas forestais da Xunta. Facíamolo porque nos facilitaron o borrador do Plan de Defensa contra os Incendios de Galicia (Pladiga 2017) dous días antes do consello (trátase dun documento complexo de 300 páxinas), como un texto xa consumado que non se deixou nin debater e a excasos días de comezar a campaña.
22 de abril: Manifestación en Compostela en defensa do monte veciñal e un plan forestal para un medio rural vivo
10 de Abril do 2018 ·
O 22 de abril haberá unha manifestación en Compostela convocada pola Organización Galega de Comunidades de Montes (ORGACCMM) e apoiada, ademais de polo Sindicato Labrego Galego, por Fruga, CIG, Atrifoga, Asociación pola Defensa da Ría e Adega. O motivo da manifestación é a defensa do monte veciñal e en man común (MVMC) diante da revisión da lei que os regula e diante do novo plan forestal da Xunta. O lema da manifestación será “Pola defensa do MVMC, titularidade da veciñanza comuneira e por un Plan Forestal para un medio rural vivo”.
Plan Forestal de Galicia: a Consellaría de Medio Rural comeza a casa polo tellado...
20 de Decembro do 2017 ·
O pasado luns, 18 de decembro, celebrouse unha nova xuntanza do Consello Forestal de Galicia na que a conselleira de Medio Rural, Ángeles Vázquez, e o director xeral de Ordenación Forestal, Tomás Fernández Couto, presentaron a revisión do Plan Forestal de Galicia (PFG). Mentres a nosa equipa técnica está a estudar o documento, dende o Sindicato Labrego Galego queremos valorar a propia presentación do mesmo que se fixo por parte da Consellaría de Medio Rural e que, a nunha primeira impresión, semella que a revisión do PFG non vai mudar nada a política forestal da nosa terra.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


text:
O SLG denuncia a Erimsa diante da Fiscalía por unha actividade mineira presuntamente ilegal en Frades - Sindicato Labrego Galego
A Soberanía Alimentaria, garantía de futuro
Contra a Lei de augas
Medio Ambiente e Montes>
O SLG denuncia a Erimsa diante da Fiscalía por unha actividade mineira presuntamente ilegal en Frades
O SLG denuncia a Erimsa diante da Fiscalía por unha actividade mineira presuntamente ilegal en Frades
9 de Maio do 2018
O Sindicato Labrego Galego vén de presentar diante da Fiscalía unha denuncia contra a empresa Erimsa por levar a cabo actividades mineiras no concello de Frades sen que consten as licenzas preceptivas para poder levalas a cabo. Os feitos denunciados remóntanse ao outono de 2017, cando Erimsa fixo traballos extractivos dende o 27 de outubro na parcela 502, polígono 572, na parroquia fradense de Abellá.
Con data 27 de novembro de 2017, o SLG puxo estes feitos en coñecemento do Concello de Frades, solicitando do goberno municipal que, unha vez comprobados os feitos, actuasen en consecuencia. Ese mesmo día, denunciouse todo isto diante da Axencia de Protección da Legalidade Urbanística (APLU). A día de hoxe, o Concello de Frades aínda non contestou, e a APLU manifestou, recentemente, que as actividades denunciadas non precisaban autorización autonómica previa á licenza municipal, desentendéndose da posible infracción.
Diante do silencio do Concello de Frades e do absentismo da APLU -pois é competencia súa intervir en supostos como o denunciado, con independencia do que faga ou deixe de facer o concello- dende o Sindicato Labrego Galego tomamos a decisión de poñer estes feitos en coñecemento da Fiscalía.
A empresa solicitou licenza tralas denuncias do SLG, meses despois de facer os traballos mineiros
Curiosamente, e dándonos a razón, tralas denuncias do SLG, segundo o BOP do 26 de xaneiro de 2018, Erimsa solicitaba de Augas de Galicia a autorización de obras nos lugares de Regueiro e Trigueira, parroquia de Galegos (San Martiño, Frades). A maiores, extraído do BOP citado, Erimsa “solicita autorización para realizar cribado de terreo nas parcelas 571 e 572 do poligono 502 do catastro de Frades, no lugar de Regueiro, dentro da zona de policía de Ieitos do río Samo. O cribado consta das fases de escavación de terra vexetal, acopio temporal da terra vexetal escavación e cribado de materiais, carga do material a extraer, recheo do oco da escavación, estendido de terra vexetal e, finalmente, revexetación das parcelas”. O problema é que ese cribado de terreo xa fóra realizado antes de solicitar as licenzas para facelo.
Diante disto, o Sindicato Labrego Galego pediulle á Fiscalía que se requira da APLU a documentación referente a este caso e explicacións sobre o seu absentismo nesta denuncia. Tamén pedimos que se requiran todos os documentos relacionados con este suceso ao Concello de Frades, á Policía Autonómica (que presenciou os feitos denunciados), A Dirección Xeral de Minas e á propia empresa Erimsa.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl it gl gl gl gl gl gl gl gl gl gl en uk gl en gl

text:
Labregas analizan en Mondoñedo alternativas para dignificar a profesión en caso de enfermidade e tras xubilarse - Sindicato Labrego Galego
A Soberanía Alimentaria, garantía de futuro
Contra a Lei de augas
Labregas analizan en Mondoñedo alternativas para dignificar a profesión en caso de enfermidade e tras xubilarse
Labregas analizan en Mondoñedo alternativas para dignificar a profesión en caso de enfermidade e tras xubilarse
12 de Marzo do 2017
O seminario de Santa Catalina, en Mondoñedo, acolleu ao longo de toda a mañá do sábado o arranque do XII Encontro Anual da Secretaría das Mulleres do Sindicato Labrego Galego, que se está a celebrar durante toda esta fin de semana baixo o lema “Labregas por un trato digno na enfermidade e na vellez”. Foi un comezo intenso, cunha palestra na que un cento de labregas dialogaron sobre cuestións básicas para a súa vida profesional como as problemáticas á hora de abordar as baixas e incapacidades laborais, a loita das traballadoras que padecen enfermidades graves coma o cancro ou o incerto futuro do sistema de pensións.
Neste contexto, a palestra contou coa participación da avogada laboralista Teresa Burgo, da activista polos dereitos das persoas enfermas de cancro, Beatriz Figueroa, e da presidenta do Movemento en Defensa das Pensións (Modepen), Victoria Portas.
Teresa Burgo fixo unha análise miúda das posibilidades de cobertura que poden ter as labregas en caso de accidente ou enfermidade laboral, poñendo de manifesto unha morea de eivas que converten calquera reclamación nunha auténtica odisea burocrática na que é esencial reclamar por escrito e a tempo. Por exemplo, é case imposible que nos recoñezan como de orixe laboral o meirande das enfermidades óseas ou musculares, e tamén o cancro, a pesares de que a profesión das labregas -ben sexa pola esixencia física ou polas posturas forzadas, ben sexa polo manexo de substancias canceríxenas como pesticidas- pode ser causa directa deste tipo de doenzas. Por riba, calquera solicitude de baixa por enfermidade ou accidente.
Todo isto agravouse coa crise económica e os recortes que, entre outras consecuencias, derivou nunha maior presión das inspeccións médicas e das altas forzadas. Decotío, o tratamento que dan os médicos encargados de ditaminar e inspeccionar estes casos chega a ser vexatorio. Os médicos e médicas que ditaminan unha invalidez ou incapacidade non son especialistas na doenza analizada e, ademais, son xuíz e parte. Isto fai que as reclamacións por invalidez rara vez prosperen, nin sequera pola vía xudicial. Nos xulgados de Lugo, por exemplo, só gañaron o 5% das invalideces reclamadas por vía xudicial.
E para exemplo de todo o devandito, o de Beatriz Figueroa, avogada e xornalista enferma de cancro dende 2011 e que xa pasou por cinco operacións e durísimos tratamentos médicos. O feito de que non lle fose recoñecida a incapacidade laboral e ter que subsistir cunha misérrima pensión, sen familia que a apoiase e cunha hipoteca ás costas, fixo que emprendese unha loita que a levou a poñerse en folga de fame, forzar ao Congreso dos Deputados a debater a cuestión e, máis recentemente, a conseguir dous millóns de sinaturas reclamando unha cobertura digna para as persoas enfermas de cancro. O seu problema é o de miles de homes e mulleres no Estado aos que unha enfermidade grave os incapacita para traballar pero que, sen embargo, se vén na obriga de iniciar unha dura batalla legal contra a Administración para que lles sexa recoñecida esa incapacidade.
Mulleres con cancro que desempeñan traballos como o de mariscadora ou labrega, que precisan unha grande fortaleza física, non conseguen que lles recoñezan a incapacidade para traballar. Neste senso, Beatriz Figueroa confirmou o que dixo Teresa Burgo de que o trato que reciben por parte dos médicos que redactan os informes moitas veces é vexatorio. “A enfermidade debe ser a túa primeira preocupación, pero é difícil. Réndeste moitas veces, pero volves erguerte. A batalla contra o cancro líbrase contra a enfermidade e contra a administración. E a min, que son avogada, custoume. A administración aprovéitase da túa debilidade, de que estas sen ánimo nin forzas para reclamar nada, e gaña tempo recorrendo as túas reclamacións, de tribunal en tribunal. Un amigo meu morreu con 40 anos e non deu cobrado nin a primeira mensualidade da súa paga por incapacidade. Unha das razóns pola que non lla recoñeceran antes foi porque a súa hematóloga nunca lle redactou un informe que servise de proba no proceso. É preciso que loitemos e reclamemos. Cando non nos desafiúza unha enfermidade, non podemos consentir que nos desafiúce a sociedade.”, relata a activista viguesa. “Nesta loita, non quero solidariedade nin compaixón”, concluíu. “O que busco é xustiza social. O meu problema é o de miles de persoas e pódelle tocar a calquera. As estatísticas din que un terzo das mulleres e o 50% da poboación masculina van ter cancro”.
Finalmente, foi a quenda de Victoria Portas, presidenta do Movemento en Defensa das Pensións (Modepen), que pintou un escenario preocupante a nivel xeral para todos os traballadores e traballadoras, con datos como que o 51% das traballadoras autónomas galegas cobran por baixo dos 646 euros, cousa que aínda pode ir a peor tralas diversas reformas laborais. En efecto, agora mesmo e de maneira progresiva, estanse a desenvolver reformas que culminarán en 2027, ano no que, para ter dereito ao 100% da pensión de xubilación, teremos que ter 67 anos cumpridos e ter cotizado durante 38 anos, 33 se ao que aspiras é a unha xubilación anticipada. Isto supón a exclusión definitiva das mulleres labregas do sistema público de pensións, xa que, normalmente, comezan a cotizar moi tarde e con bases demasiado baixas.
Victoria Portas denunciou que, agora mesmo, estase preparando o terreo para unha nova ofensiva no recorte das prestacións, tentando convencernos da necesidade de complementar as pensións investindo en plans privados. Sen embargo, esta recomendación non casa cos ingresos anuais de 125.000 millóns de euros que recada a Seguridade Social a pesares de termos 4 millóns de parados que non cotizan e cada vez máis persoas xubiladas. Para a presidenta de Modepen, detrás de todo isto están os intereses da banca e das aseguradoras, que queren meter o dente neses 125.000 millóns anuais.
Para demostrar a falacia dos fondos privados, Victoria Portas analizou os plans de pensións máis rendíbeis do mercado actualmente e revelou as seguintes cifras: achegando 100 € mensuais dende os 40 anos de idade até os 67, daríache unha pensión privada, no mellor dos casos, inferior aos 200 euros; se a achega fose de 500 €, a pensión non chegaría aos 1.000 tras ter dado a ese plan de pensións privado 200.000 euros en 27 anos de vida laboral. E isto co problema engadido de que non podes retirar os cartos -Facenda quedaría co 40%- nin a túa familia herdalos en caso de morte. Casos como a recente creba dun importante fondo de pensións privado en Estados Unidos, deixando arruinadas miles de familias; ou a creba do sistema mixto de pensións en Chile deberían animarnos a defender con forza e sen fendas o sistema público de pensións e a Seguridade Social, xa que as outras alternativas só son rendíbeis para a banca e as aseguradoras.
Tras unha mañá intensa de charlas, diálogos e debates, na que varias labregas narraron a súa experiencia persoal en relación aos temas tratados na palestra; tralo xantar, a tarde foi máis liviá, coa asistencia a un recital poético de María José Fernández Rodríguez na praia de Arnao (Castropol); e unha visita á Fundación Edes, en Tapia de Casariego, que traballa no rural do noroccidente de Asturias e da Mariña lucense dende 1999 ofrecendo servizos e apoio a persoas con discapacidade psíquica e intelectual.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: lt gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl gl gl gl gl gl gl gl gl gl gl gl gl gl gl gl gl gl gl es gl gl gl gl gl gl gl en gl gl pt gl gl gl gl gl gl en sv fr de de fr gl gl uk gl en gl

text:
Novas - Sindicato Labrego Galego
A Soberanía Alimentaria, garantía de futuro
Contra a Lei de augas
IV Encontro de ContraMINAcción: O día que uniu forzas na Galiza a loita contra a minaría destrutiva na Galiza
11 de Abril do 2019 ·
A Rede contra a Minaría Destrutiva na Galiza ContraMINAcción desenvolveu, do 15 ao 17 de febreiro, o seu IV Encontro. Nesta ocasión, acudiron representantes de catorce organizacións e plataformas de toda a Península Ibérica que están a enfrontar nos seus respectivos territorios a ameaza, o impacto directo ou as secuelas da actividade mineira. Precisamente, esta pluralidade de voces serviu para tirar varios denominadores comúns que se están a dar nesta loita. Tes unha crónica do encontro que xa publicamos nesta web AQUÍ Agora, compartimos con vós un resume das voces que se puideron escoitar eses días en Compostela.
SLG e Aperfasa convocan unha manifestación conxunta o 8 de maio para esixir solucións aos danos da fauna salvaxe
9 de Abril do 2019 ·
O Sindicato Labrego Galego e a Asociación de Prexudicados pola Fauna Salvaxe (Aperfasa) fixeron público, o 8 de abril, un acordo de colaboración para demandar solucións aos danos da fauna salvaxe na Galiza e anunciaron unha manifestación conxunta para o día 8 de maio. Desta maneira, o SLG suspende a convocatoria de protestas que tiña prevista para esta mesma semana, o 11 de abril.
As granxas de Agolada temen quedar outro ano sen bonificación do IBI pola excesiva burocracia
8 de Abril do 2019 ·
Despois de que, en 2018, a maioría das granxas agolenses que podían solicitar a bonificación no IBI dos inmobles agrarios quedasen sen a axuda, en 2019 hai moitas que temen que poida acontecer outro tanto. Desta vez, e trala experiencia do ano pasado, as granxas solicitantes prepararon con suficiente antelación todos os documentos esixidos para tramitar a axuda en prazo. Algo nada doado pois, de feito, moitas granxas que podían beneficiarse da bonificación, especialmente aquelas rexentadas por persoas maiores, xa non pasaron o traballo de enlearse neste vía crucis burocrático e renunciaron a facer a solicitude.
A Asociación Galega de Apicultura (AGA) convoca protestas en Ourense para esixir solucións á expansión da velutina
3 de Abril do 2019 ·
A Asociación Galega de Apicultura (AGA) convocou unha concentración de protesta para o xoves 4 de abril diante da Delegación Territorial da Xunta de Galicia en Ourense. Será ás 11:00 e con ela, unha vez máis, tentará chamar a atención da Consellaría de Medio Ambiente dunha praga que está a ser catastrófica para o sector apícola que se lle foi das mans ás autoridades competentes para controlala: a avespa velutina. De seguido, compartimos con vós os argumentos de AGA para saír á rúa.
O SLG presenta na Galiza a Declaración dos Dereitos Labregos da ONU cunha lectura pública dos seus artigos
30 de Marzo do 2019 ·
O Sindicato Labrego Galego realizou, o 31 de marzo, unha lectura pública da Declaración dos dereitos dos labregos e das labregas e outras persoas que traballan nas zonas rurais, que foi aprobada definitivamente o 17 de decembro de 2018 pola Asemblea Xeral da ONU en Nova York. O acto tivo lugar no Salón Nobre do Pazo de Fonseca, en Compostela, e nel participaron figuras públicas e representantes de organizacións e colectivos destacados na defensa da terra e dos dereitos humanos na Galiza. Cómpre destacar, neste senso, a presenza de Marina dos Santos, dirixente do Movimento dos Trabalhadores Rurais Sem Terra do Brasil (MST).
Sonia Vidal Lamas escollida para formar parte do Comité Coordinador da Vía Campesina en Europa
28 de Marzo do 2019 ·
Sonia Vidal Lamas, gandeira de Xunqueira de Ambía (Ourense) que forma parte da Executiva do Sindicato Labrego Galego, vén de ser escollida para formar parte do Comité Coordinador da Coordinadora Europea da Vía Campesina (European Coordination of Via Campesina-ECVC).
O SLG e Asperfasa convocan manifestación o 8 de maio para denunciar a indefensión cos ataques da fauna salvaxe
26 de Marzo do 2019 ·
O Sindicato Labrego Galego ofreceu, o 25 de marzo, unha rolda de prensa en Lugo para denunciar a indefensión que están a sufrir as granxas de toda Galiza diante dos ataques da fauna salvaxe. Aínda que, inicialmente, puxo o 11 de abril como data para realizar unha manifestación de protesta, acabou chegando a un acordo coa Asociación de Prexudicados pola Fauna Salvaxe (Aprefasa) e, de cara a unir forzas e facer unha convocatoria o máis ampla posible, pospoñeuse a marcha de protesta en Compostela para o 8 de maio.
O Fouce 324 tinxe de lilá a súa portada para facer crónica da campaña da Secretaría das Mulleres do SLG polo 8M
21 de Marzo do 2019 ·
Como non podía ser doutro xeito, o Fouce 324 mudou a súa portada á cor lilá, dedicándolle especial atención á Folga do 8 de marzo e a toda a actividade desenvolvida pola Secretaría das Mulleres do SLG ao redor desta data, dende a campaña de encontros por varias comarcas rurais até o XIV Encontro de Labregas. Ademais, un caderno central de catro páxinas fala polo miúdo do IV Encontro de ContraMINAcción, Xabier Simón fálanos do Observatorio Eólico de Galicia, tratamos en profundidade a sentenza que avala as denuncias do SLG contra a fiscalización abusiva das axudas de incorporación -incluíndo unha entrevista na contraportada a Conchi Docampo ou, coma sempre, traemos a actualidade dos diversos sectores produtivos do noso agro.
Se queres ler este Fouce 324, podes descargalo na icona que atoparás no remate desta páxina.
Manifesto da Marcha Mundial das Mulleres diante do feminicidio de María José Aboy Guimarei en Valga
12 de Marzo do 2019 ·
A Coordinadora Galega da Marcha Mundial das Mulleres vén de facer público un comunicado no que  denuncia o feminicidio de María José Aboy Guimarey, de 43 anos, no municipio pontevedrés de Valga, asasinada dun disparo no peito o pasado domingo polo seu marido. Se queredes ler o comunicado completo, podedes descargalo na icona que segue a continuación.
Solidariedade do 8M en Vilalba cunha muller maltratada polas barreiras arquitectónicas do Concello de Abadín
8 de Marzo do 2019 ·
A folga feminista en Vilalba comezou a primeira hora da mañá cun acto simbólico: vestir cun mandil o busto de Fraga Iribarne, na praza do Concello, onde se podía ler a súa frase de cando era ministro de Gobernación durante a Transición: “Que este exemplo sirva de lección a todo o país”, en alusión aos cinco traballadores asasinados polo fogo indiscriminado dos antidisturbios cando celebraban unha asemblea en Vitoria, o 3 de marzo de 1976.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


text:
O SLG congratúlase da prohibición de neonicotinoides na UE pero advirte que aínda hai tóxicos letais para as abellas - Sindicato Labrego Galego
A Soberanía Alimentaria, garantía de futuro
Contra a Lei de augas
Medio Ambiente e Montes>
O SLG congratúlase da prohibición de neonicotinoides na UE pero advirte que aínda hai tóxicos letais para as abellas
O SLG congratúlase da prohibición de neonicotinoides na UE pero advirte que aínda hai tóxicos letais para as abellas
27 de Abril do 2018
O Sindicato Labrego Galego congratúlase da prohibición de tres insecticidas neonicotinoides na Unión Europea -clotianidina, imidacloprid e tiametoxam- que resultaban letais para as abellas e un serio perigo, polo tanto, para a biodiversidade.
Nos últimos días, o Sindicato Labrego Galego foi unha das 110 organizacións que se dirixiron á ministra de Agricultura, Isabel García Tejerina, para que a postura do Estado Español respecto destes insecticidas fose contraria. Pero esta loita xa vén de lonxe aquí na Galiza, onde en 2012 se constituíu a Plataforma contra as Fumigacións -con 56 colectivos e 7 partidos políticos- (http://fumigacionsnon.org) para loitar contra a intención da Consellaría de Medio Rural de aplicar flufenoxuron (Cascade) contra o gorgullo do eucalipto por medios aéreos, contra os insecticidas que matan as abellas coma estes neonicotinoides ou contra herbicidas coma o glifosato. Unha loita na que é necesario destacar o importante papel desempeñado pola Asociación Galega de Apicultura (AGA), que puxo todos os medios humanos e materiais ao seu alcance para que as campañas e mobilizacións levadas a cabo tivesen a forza que acabaron tendo.
A Plataforma parou as fumigacións aéreas na Galiza
Grazas ao traballo en rede entre centos de colectivos e organizacións na Galiza e en Europa, entre as que nos atopamos todas as que integramos a Vía Campesina, paralizamos en Galiza as fumigacións aéreas, acadamos que o glifosato se atope ao borde da prohibición na Unión Europea e agora conseguimos a prohibición destes tres neonicotinoides aos que xa se lles impuxeran fortes restricións en 2013.
En todo este proceso, temos que lamentar a posición adoptada polo Ministerio de Agricultura e a Consellaría de Medio Rural, sempre no bando das grandes industrias químicas que fabrican, defenden e e presionan para que se sigan empregando estes tóxicos para facer negocio a conta do medio ambiente e da saúde pública. Sen dúbida, con gobernos así será difícil que algún día academos que na agricultura non haxa necesidade de utilizar velenos que minan a saúde das persoas, da fauna e da biodiversidade e que exterminan insectos imprescindibles para o equilibrio medioambiental como as abellas.
Neste senso, cómpre lembrar que aínda quedan moitas frontes de batalla abertas e que o Sindicato Labrego Galego seguirá loitando, sexa en solitario ou sexa en rede, contra outros tóxicos tan perniciosos coma os que veñen de prohibirse pero que seguen a ser legais, como os tamén neonicotinoides acetamiprid, tiacloprid, sulfoxaflor e flupyradifuron; ou insecticidas coma o ipermetrin, deltametrin e clorpirifos.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl gl gl es

text:
O Colexio Profesional de Logopedas e o SLG preocupados polas denegacións de axudas a nenos e nenas con necesidade de apoio educativo
Na pasada convocatoria foron numerosos os casos de nenos e nenas que, tras térselles concedido a axuda en anos anteriores, viron denegada a súa solicitude.
Retirar este tipo de subvencións pode supór para moitos nenos e moitas nenas a perda de terapias moi importantes para o seu desenvolvemento
A Coruña, 23 de xullo de 2018. O Colexio Profesional de Logopedas de Galicia (CPLGA) e o Sindicato Labrego Galego (SLG) reuníronse para analizar os casos das numerosas denegacións de axudas para alumnos e alumnas con necesidade específica de apoio educativo convocadas polo Ministerio de Educación, Cultura e Deporte que se produciron na pasada convocatoria.
Dende hai anos, estas axudas contemplan dúas modalidades: axudas e subsidios dirixidos a alumnado con necesidade específica de apoio educativo derivada de discapacidade ou trastorno grave de conduta, e axudas para programas complementarios a alumnos e alumnas con necesidade específica de apoio educativo asociada a altas capacidades.
Ambos colectivos advirten que moitas das denegacións que se produciron na pasada convocatoria débense ao feito de que os/as solicitantes non teñen o recoñecemento de discapacidade e que esta circunstancia deixa fóra das axudas a grande cantidade de nenos e nenas con necesidade de apoio educativo que non teñen tal recoñecemento, pero si trastornos que afectan directamente ao seu desenvolvemento, como poden ser os trastornos específicos da linguaxe, trastorno por déficit de atención e hiperactividade ou a dislexia, entre outros.
A necesidade de intervención logopédica nestes casos é esencial dende o mesmo momento do diagnóstico, polo que a falla de apoio económico obriga a moitas familias a abonar integramente estas terapias ou , no peor dos casos, a prescindir delas.
Ademais, a realidade das familias do rural vese agravada xa que teñen que salvar outras dificultades na educación das súas fillas e fillos con necesidades especiais de apoio educativo como falta de servizos cercanos o domicilio, problemas de transporte ou largas distancias que deben percorrer para acudir a terapias.
Preocupa, especialmente, ao CPLGA y ao SLG o feito de que, na pasada convocatoria, se denegasen moitas becas a nenos e nenas que, en anos anteriores e co mesmo diagnóstico, fóronlles concedidas. As resolución de denegación aluden a que os nenos e nenas non cumpren os requisitos establecidos, cousa que lles estraña tendo en conta que a convocatoria non variou respecto a anos anteriores.
MÁS INFORMACIÓN: Noa Castro (CPLGA) 606 413 693 / Margarida Prieto (SLG) 659 985 308


langs: gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl pt gl gl gl gl gl gl gl gl gl gl gl uk gl en gl

text:
Declaración final da XVIII Feira de Biodiversidade Agrícola - Sindicato Labrego Galego
A Soberanía Alimentaria, garantía de futuro
Contra a Lei de augas
Declaración final da XVIII Feira de Biodiversidade Agrícola
Declaración final da XVIII Feira de Biodiversidade Agrícola
15 de Septembro do 2017
A pasada fin de semana, Tomiño acolleu a celebración da XVIII Feira de Biodiversidade Agrícola, un evento a nivel estatal organizado pola Rede Galega de Sementes e a Rede de Sementes "Resementando e Intercambiando".Despois de tres días de intercambio de saberes e sementes, as persoas e colectivos participantes acordaron unha declaración final que transcribimos íntegra polo seu interese. Vai de seguido:
Declaración XVIII Feira Estatal da Biodiversidade Agrícola
Nós, Rede de Sementes “Resementando e intercambiando”, Rede Galega de Sementes, outras redes de sementes, persoas produtoras, consumidoras, investigadoras e membros da sociedade civil organizada, chegados e chegadas de diferentes territorios do Estado español, reunidos e reunidas en Tomiño (Galiza), o 8 e o 9 de setembro de 2017, durante a XVIII Feira Estatal da Biodiversidade Agrícola:
Denunciamos que a erosión xenética chegou a niveis alarmantes, tal e como constataron numerosos organismos e institucións públicas, e que é preciso desenvolver, de maneira urxente, mecanismos que freen esta perda da biodiversidade cultivada, esencial para a agricultura e alimentación das xeracións futuras.
Pedimos que se promova a transmisión interxeracional do coñecemento labrego, e moi especialmente o relacionado co uso sostible da biodiversidade agrícola. Estes saberes son indispensables para evitar a degradación da cultura local nos seus aspectos produtivos, culinarios e gastronómicos, de usos da terra e de conformación de paisaxes.
Manifestamos o apoio aos bancos de sementes comunitarios como unha das pezas chave para a xestión colectiva da biodiversidade cultivada. Esas experiencias colaboran moi activamente na creación de biodivesidade inter e intravariegtal no actual contexto agrario, lamentablemente tan homoxéneo.
Opoñémonos ás patentes e aos transxénicos na agricultura e na alimentación, porque imposibilitan a soberanía e seguridade alimentaria dos nosos territorios. Para evitar os danos irreparables que pode provocar a contaminación de organismos modificados xeneticamente é urxente prohibir o uso de transxénicos na agricultura, na alimentación e no medio ambiente. Por iso esiximos ao Ministerio de Agricultura que erradiquen os cultivos transxénicos no Estado español.
Pensamos que na produción ecolóxica non debe permitirse o uso de variedades obtidas mediante técnicas de enxeñería xenética. O xenoma debe respectarse como entidade indivisible e debe evitarse a invasión técnica e/ou física no xenoma das plantas, a través da transmisión de ADN illado, ARN ou proteínas. Tamén debe respectarse a célula como entidade funcional indivisible e debe evitarse a invasión técnica e/ou física en células illadas nun medio de cultivo (por exemplo, mediante dixestión de parede celular ou destrución do núcleo celular mediante fusión citoplasmática).
Ademais, os sistemas agroecolóxicos deben potenciar a utilización de técnicas de multiplicación e selección que estean ao alcance dos labregos e das labregas e que fomenten a interacción das plantas en cultivo oc resto dos organismos presentes no sistema, como a selección masal, por pedigrí, forzada, método almácigo-espiga e cruces de proba. O resultado destes sistemas de mellora deben ser variedades reproducibles, sexual e vexetativamente, sen restricións.
Por último, instamos aos gobernos estatal, rexionais e locais a pór en marcha as políticas necesarias que fagan efectivos os dereitos dos labregos e das labregas a conservar, utilizar e comercializar sementes de variedades locais conservadas nas súas fincas, tal e como se expón na Lei 30/2006 de sementes e plantas de viveiro e de recursos fitoxenéticos. Estes recursos xenéticos agrícolas deben poder formar parte dos seus medios de vida. Para iso, esiximos unha mudanza nas actuais normas xurídicas e nas políticas gobernamentais que consideramos inxustas e que afondan na dependencia e insalubridade dos sistemas agroalimentarios.
Tomiño, 10 de setembro de 2017
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: lt gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl gl gl gl gl gl gl gl gl gl gl gl gl gl gl gl es gl gl gl gl gl gl gl gl gl gl gl gl gl gl gl gl gl gl en sv fr de de fr gl gl uk gl en gl

text:
Novas - Sindicato Labrego Galego
A Soberanía Alimentaria, garantía de futuro
Contra a Lei de augas
O Sindicato Labrego Galego celebra esta fin de semana en Nigrán o XIV Encontro da Secretaría das Mulleres
7 de Marzo do 2019 ·
O Sindicato Labrego Galego presentou, o 6 de marzo, o XIV Encontro da Secretaría das Mulleres. Foi a responsábel desta área da organización agraria, María Ferreiro, a encargada de comparecer diante dos medios de comunicación para falar dun evento que, nesta ocasión, versará sobre “Corpo e Territorio”.
O SLG critica a exclusión das organizacións agrarias na xuntanza de Medio Rural na Limia polo regadío e os xurros
1 de Marzo do 2019 ·
O Sindicato Labrego Galego non sae do seu asombro tras saber, a través de varios medios de comunicación, da xuntanza mantida entre o director xeral de Gandaría, Agricultura e Industrias Agroalimentarias, José Balseiros, e diversos colectivos e asociacións da Limia, o 26 de febreiro, para tratar cuestións como o regadío ou a xestión dos refugallos gandeiros na comarca.
O mal funcionamento do Consello Forestal de Galicia volve derivar na exclusión dos axentes sociais do sector
28 de Febreiro do 2019 ·
Trala celebración da última xuntanza do Consello Forestal, o pasado 19 de febreiro, o Sindicato Labrego Galego, Asociación Frouma e Amigos da Terra queren denunciar, unha vez máis, a exclusión dos axentes do sector á hora de dialogar e traballar para facer políticas forestais de consenso.
O SLG pide a exención fiscal para as axudas de incorporación e a devolución rápida dos ingresos indebidos
19 de Febreiro do 2019 ·
O Sindicato Labrego Galego deu unha rolda de prensa o 18 de febreiro para denunciar a tributación abusiva que Facenda está a impor ás axudas dos Plans de Incorporación de xente nova á actividade agraria. Na comparecencia ante os medios de comunicación, que se celebrou en Compostela, participaron a secretaria xeral do SLG, Isabel Vilalba Seivane; Conchi Docampo, labrega afectada á que lle vén de dar a razón a xustiza; e Sonia Vidal Lamas, gandeira que tamén sufriu esta fiscalidade excesiva e que é unha das coordinadoras da Mocidade Labrega.
Colectivos de Galiza, España e Portugal colaboran no IV Encontro de Contraminacción para enfrontar a minaría
16 de Febreiro do 2019 ·
A Rede contra a Minaría Destrutiva na Galiza ContraMINAcción desenvolveu durante a xornada deste sábado, 16 de febreiro, a parte principal da programación do seu IV Encontro. Nesta ocasión, como xa temos informado, acudiron representantes de organizacións e plataformas de toda a Península Ibérica que están a enfrontar nos seus respectivos territorios a ameaza, o impacto directo ou as secuelas da actividade mineira. Precisamente, esta pluralidade de voces serviu para tirar varios denominadores comúns que se están a dar nesta loita.
O SLG inicia en Ourense un ciclo de palestras con "Alimentación consecuente. O cambio nas nosas mans"
15 de Febreiro do 2019 ·
Onte comezamos en Ourense unha rolda de charlas organizadas pola Mocidade do Sindicato Labrego Galego de cara a difundir cuestións como a soberanía alimentaria, a importancia de consumir alimentos producidos localmente, as problemáticas ás que se está a enfrontar a xente nova que quere facer da agricultura o seu medio de vida, etcétera
InterVegas impulsa unha proposición de lei estatal para promover a protección e dinamización dos solos fértiles
14 de Febreiro do 2019 ·
Representantes dos diferentes colectivos e institucións que confomran a Rede Estatal InterVegas déronse cita este xoves, 14 de febreiro de 2019, no Congreso dos Deputados e das Deputadas, cos voceiros de Agricultura dos grupos parlamentarios para rexistrar unha proposta de lei de ámbito estatal que permita a protección dos solos fértiles. Despois dun percorrido de case dous anos, e co apoio institucional de parlamentos autonómicos, concellos, deputacións, consellos de goberno de universidades e un grande número de entidades, a nosa proposta xerou un grande consenso social e político.
O SLG pide a convocatoria urxente da Mesa do Leite tras perder o sector máis de 7 millóns de euros en decembro
14 de Febreiro do 2019 ·
Trala celebración do Consello Agrario Galego, o Sindicato Labrego Galego considera urxente a convocatoria dunha Mesa do Leite na que haxa representación de industrias, distribución e organizacións agrarias para abordar a crise crónica de prezos que arrastran as granxas galegas antes de que comece a nova campaña o 1 de abril, e antes de que se asinen contratos á baixa, tal e como vén acontecendo nas últimas semanas (consultar AQUÍ).
A xustiza avala as denuncias do Sindicato Labrego Galego contra a excesiva fiscalidade nas axudas de incorporación
8 de Febreiro do 2019 ·
O Tribunal Económico-Administrativo de Galiza vén de dar a razón un mozo afectado pola excesiva fiscalidade sobre os plans de incorporación de xente nova.Desta maneira, vén de sentarse xurisprudencia a favor de varias denuncias presentadas polo SLG contra a excesiva e inxusta fiscalidade que a Axencia Tributaria lle estaba a aplicar aos Plans de Incorporación de xente moza.
O SLG apoia a manifestación de SOS Sanidade Pública para reivindicar unha atención primaria digna
6 de Febreiro do 2019 ·
O Sindicato Labrego Galego apoia a manifestación convocada por SOS Sanidade Pública deste domingo, 10 de febreiro, en defensa do sistema sanitario público galego e dunha atención primaria digna. Dende que comezaron os recortes no noso sistema sanitario, este non fixo máis que degradarse, ano tras ano: precariedade laboral, problemas de accesibilidade a probas diagnósticas, sobrecarga crónica, perda da dirección autónoma de atención primaria, perda de financiamento, falta de tempo para atender os e as pacientes, supresión das áreas sanitarias e de servizos nos hospitais comarcais, etc.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl it gl gl gl gl gl gl gl gl gl gl uk gl en gl

text:
O XIII Encontro de Mulleres do SLG céntrase no papel fundamental das labregas como produtoras de alimentos - Sindicato Labrego Galego
A Soberanía Alimentaria, garantía de futuro
Contra a Lei de augas
O XIII Encontro de Mulleres do SLG céntrase no papel fundamental das labregas como produtoras de alimentos
O XIII Encontro de Mulleres do SLG céntrase no papel fundamental das labregas como produtoras de alimentos
14 de Marzo do 2018
O Sindicato Labrego Galego presentou, o 13 de marzo en Ourense, o XIII Encontro Anual da Secretaría das Mulleres, que este ano se celebrará entre os concellos ourensáns de San Xoán de Río, Parada de Sil e Castro Caldelas o 17 e o 18 de marzo baixo o lema “As mulleres alimentamos o mundo: Soberanía Alimentaria e feminismo”.  Na presentación participaron a responsábel da Secretaría das Mulleres do SLG, María Ferreiro Santos; e a gandeira de Xunqueira de Ambía e integrante da Executiva da organización agraria, Sonia Vidal Lamas.
Tal e como indica o lema, a décimo terceira edición do Encontro da Secretaría das Mulleres virará ao redor do papel indispensable das mulleres como produtoras de alimentos. Non en van, segundo datos achegados pola ONU, as mulleres producen entre o 60% e o 80% dos alimentos no meirande dos países en vías de desenvolvemento e constitúen o 43% da forza agrícola laboral nestes mesmos países. Neste senso, a propia ONU recoñece que as mulleres son o piar básico da agricultura familiar, de onde sae o 70% dos alimentos producidos no mundo.
As mulleres só posúen o 24% da terra agraria na Galiza e non pasan do 2% a nivel global
Porén, as mulleres non teñen o mesmo acceso cós homes a terras, maquinaria agrícola ou insumos para facer o seu traballo. A nivel mundial, as mulleres só dispoñemos de entre o 1% e o 2% da terra. Na nosa historia, até hai ben pouco, sempre foi regra que os homes herdasen a terra a través de figuras coma o primoxénito ou o herdeiro que levaba a mellora, tradicións discriminatorias que impediron o acceso das mulleres á propiedade da terra que traballaban. Na Galiza, as mulleres somos titulares dun 24% da terra, mentres que o 76% restante está nas mans de homes, segundo os últimos datos publicados no Censo de 2009.
Tras seis anos de Lei de Titularidade compartida, só houbo 17 altas na Galiza
En cuestión de dereitos laborais, as mulleres labregas tampouco poden dicir que se avanzase moito. Segundo denunciou na rolda de prensa María Ferreiro, “a pesares de que temos unha Lei de Titularidade compartida nas explotacións dende o ano 2011, a día de hoxe só se deron de alta como titulares 17 mulleres na Galiza, a pesares de que as estimacións apuntan a que hai unhas 35.000 que se poderían beneficiar desta medida. E na Seguridade Social do agro, mentres que os homes cotizan unha media de 37 ou 38 anos e poden xubilarse co 100% da pensión, a media nas labregas é de 20 anos cotizados ao final da súa vida laboral, polo que as súas pensións son moi inferiores ás dos homes”.
María Ferreiro tamén apostou pola soberanía alimentaria como vía para o empoderamento das mulleres labregas, un concepto defendido pola Vía Campesina en todo o mundo que defende o dereito dos pobos a decidir o seu sistema e produción alimentaria e a ter acceso a alimentos nutritivos e culturalmente axeitados, accesibles, producidos de xeito sostible e ecolóxico.
O foco do encontro: mulleres líderes de proxectos agroecolóxicos
Con estes vimbios desenvolverase un programa que foi debullado por Sonia Vidal Lamas na rolda de prensa e que comezará o sábado pola mañá cun debate no castelo de Castro Caldelas sobre feminismo e agroecoloxía. Xa pola tarde, as participantes viaxarán até Parada do Sil para visitar a adega Ronsel do Sil, rexentada por María Yravedra que, ademais de viticultora e arquitecta, é a primeira muller que forma parte do consello regulador da Ribeira Sacra.
O domingo, sen perder o fío temático deste encontro, haberá numerosas mesas redondas e debates no castelo de Castro Caldelas nas que participarán mulleres que lideran proxectos agroecolóxicos como Mimá (horta en Allariz), Amarelante (castaña e derivados en Manzaneda) ou A Cernada (leite pasteurizado e iogures ecolóxicos en Palas de Rei).
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: lt gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl gl gl gl gl gl gl gl gl gl gl gl gl gl gl gl gl gl gl gl gl es gl gl gl gl gl gl gl gl gl gl gl gl gl gl en sv fr de de fr gl gl uk gl en gl

text:
Novas - Sindicato Labrego Galego
A Soberanía Alimentaria, garantía de futuro
Contra a Lei de augas
O SLG colabora con Solidariedade Interxeracional na atención social a maiores, dependentes e familias do rural
26 de Maio do 2019 ·
Co apoio da Xunta e da Consellaría de Política Social a través do 0'7% do IRPF, Solidariedade Interxeracional iniciou unha serie de servizos personalizados de atención domiciliaria e de proximidade para mellorar a calidade de vida das persoas maiores que viven no medio rural a través de programas de envellecemento activo, saudable e aprendizaxe ao longo da vida.
Radiografía do sector hortícola galego: Calidade, seguridade alimentaria e apandar prezos baixos
24 de Maio do 2019 ·
O 29 de marzo, o Sindicato Labrego Galego organizou unha xornada no Pazo de Tovar (Lourenzá) baixo o título “Retos e oportunidades para a produción de horta na Mariña”, á que asistiron unha trintena de afiliados e afiliadas e na que contamos con representantes de distribuidoras, da Xunta, consultorías técnicas e, como non podía ser doutro xeito, de labregos e labregas.
Conchi Docampo: "Precisamos un plan integral para que a mocidade poida e queira vivir no rural"
21 de Maio do 2019 ·
Conchi Docampo foi das primeiras labregas que, tras denunciar a fiscalidade abusiva sobre as axudas de incorporación, recibiu unha sentenza favorable do Tribunal Superior Administrativo de Galicia. Este foi só un dos atrancos que tivo que superar para poder vivir da terra en Vedra, onde se afincou coa súa parella no ano 2005 para dar vida ao proxecto Burbullas de Sol, centrado na produción de hortalizas e froitas ecolóxicas e do que viven traballando dúas hectáreas de terras e mil metros de invernadoiro.
Medio Rural rompe o seu compromiso de crear unha mesa de traballo para os lumes no Consello Forestal de Galicia
21 de Maio do 2019 ·
O Sindicato Labrego Galego, Amigos da Terra e a Asociación Frouma veñen de rexistrar un escrito no que lle piden á Consellaría de Medio Rural a reformulación do funcionamento do Consello Forestal de Galicia (CFdeG), no que se refire á participación activa dos axentes sociais e sectoriais na elaboración de políticas forestais e de defensa do monte.
A campaña en demanda de solucións polos danos da fauna salvaxe ou os Dereitos Labregos na portada do Fouce 325
20 de Maio do 2019 ·
Agardando que o servizo de Correos no rural estea saturado por mor das eleccións municipais e europeas e que o Fouce 325 poida sofrer atrasos na súa chegada ás casas, adiantámosvos aquí os seus contidos. Destacadas en portada, a campaña para esixir solucións ao problema da fauna salvaxe a entrada de Sonia Vidal no Comité Coordinador da ECVC, a chegada da marca "C'est qui le patron?!” a Galiza ou a lectura pública da Declaración de Dereitos Labregos.
Observatorio Eólico de Galicia, unha ferramenta para mudar os resultados da eólica no medio rural
20 de Maio do 2019 ·
por Xavier Simón Fernández, coordinador do Observatorio Eólico de Galicia
O Observatorio Eólico de Galicia (OEGA), coordinado pola Universidade de Vigo (UV), nace pola vontade decidida da Fundación Juana de Vega (FJV) e a Fundación Isla Couto (FIS) de contribuír á conservación e desenvolvemento do medio rural, á preservación da súa contorna natural e humana e á mellora da súa base económica e das actividades con ela relacionadas. Ambas entidades privadas colaboran con diferentes institucións do País para promover os traballos, iniciativas e experiencias de acción comunitaria, económica e social, requiridos na actual situación de cambio en que vivimos para a pervivencia da nosa identidade colectiva galega nun contexto de maior xustiza social, tamén enerxética.
Aperfasa, Fruga, Ovica e SLG inician unha campaña para demandar solucións aos danos da fauna salvaxe
8 de Maio do 2019 ·
A Asociación de Prexudicados pola Fauna Salvaxe (Aperfasa), Asociación de Criadores de Ovino e Caprino de Galicia (Ovica), Federación Rural Galega (Fruga) e Sindicato Labrego Galego (SLG) reuniron en Compostela, o 8 de maio, varios centos de gandeiros e gandeiras de toda Galiza para reclamar solucións urxentes aos danos provocados pola fauna salvaxe. E fixérono cunha marcha que comezou sobre as 12:00 na Consellaría de Medio Rural, en San Caetano, e transcorreu até a Consellaría de Medio Ambiente, en San Lázaro, para bater potas e tixolas diante da administración competente para ver se así escoita dunha vez por todas unhas demandas que levan anos desoíndo.
Aperfasa, Ovica, Fruga e SLG farán marcha-cacerolada en Santiago para pedir solucións aos danos da fauna salvaxe
29 de Abril do 2019 ·
A Asociación de Prexudicados pola Fauna Salvaxe (Aperfasa), Asociación de Criadores de Ovino e Caprino de Galicia (Ovica), Federación Rural Galega (Fruga) e Sindicato Labrego Galego (SLG) están ultimando os preparativos para realizar unha manifestación de protesta con cacerolada o 8 de maio en Compostela para esixir solucións urxentes para os danos da fauna salvaxe. Ese día, realizarase unha marcha dende os edificios administrativos da Xunta de Galicia en San Caetano até a sede da Consellaría de Medio Ambiente, en San Lázaro.
O SLG apoia a presentación na Galiza da marca que está a revolucionar o mercado do leite francés con prezos de 0'39 €
26 de Abril do 2019 ·
O Sindicato Labrego Galego oficiou hoxe, 25 de abril, como organización anfitrioa na presentación na Galiza do proxecto “C'est qui le patron?! La marque du consommateur / Quen é o xefe?! A marca d@ consumidor/a”, unha iniciativa nacida en Francia na que os consumidores e consumidoras elixen como queren que sexan os alimentos que consumen e remuneran cun prezo xusto aos produtores e produtoras.
A Comisión contra as Minas na Terra Chá pide a dimisión do director xeral de Minas, Bernardo Tahoces
22 de Abril do 2019 ·
O 17 de abril, os medios de comunicación sacaban a luz a nova de que o director xeral de Minas, Bernardo Tahoces, deberá declarar como imputado diante da Fiscalía de Medio Ambiente o 2 de maio por presunta prevaricación ambiental. Tahoces terá que declarar por irregularidades denunciadas por Verdegaia na reapertura da Mina de San Finx (Lousame) tales como carecer de DIA (declaración de impacto ambiental) etc.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl gl gl gl gl gl gl gl uk gl en gl

text:
A Secretaría das Mulleres do SLG apoia a convocatoria de folga feminista de 24 horas para o 8 de marzo - Sindicato Labrego Galego
A Soberanía Alimentaria, garantía de futuro
Contra a Lei de augas
A Secretaría das Mulleres do SLG apoia a convocatoria de folga feminista de 24 horas para o 8 de marzo
A Secretaría das Mulleres do SLG apoia a convocatoria de folga feminista de 24 horas para o 8 de marzo
7 de Febreiro do 2018
O pasado martes, 6 de febreiro, as secretarías das mulleres da CUT e do Sindicato Labrego (SLG), xunto o Sindicato Ferroviario Intersindical (SF), e co total apoio do Sindicato da Elevación (SE) de Galicia, rexistramos en conxunto o preaviso de folga laboral de 24 horas de duración convocada para o vindeiro 8 de marzo en Galiza. Estes preavisos foron entregados na Consellería de Traballo e na Confederación de Empresarios de Galicia.
As centrais sindicais coincidimos en recoller o desexo expresado polo movemento feminista de realizar una folga laboral que perdure toda a xornada do 8 de marzo que, ao mesmo tempo, estará acompañada dunha folga de coidados e de consumo.
As violencias que atravesan ás mulleres polo mero feito de selo deixan as súas marcas en todos os ámbitos da vida, incluídos os propios corpos. Como sindicatos, sabemos que sen mulleres o traballo productivo e reproductivo colapsarían e, pese iso, sofren agresións nos seus centros de traballo que van desde a discriminación salarial ao acoso laboral e sexual.
As mulleres continúan a ser minoría nos altos postos de coordinación e responsabilidade malia representar a maioría das persoas licenciadas na universidade e educación superior. En sectores feminizados e precarizados como o da limpeza, as traballadoras sofren de enfermidades laborais apenas recoñecidas como o síndrome do túnel carpiano, lesións lumbares, alerxias e dermatite. A maiores, as traballadoras do fogar continúan sen ter o dereito recoñecido a cobrar o subsidio por desemprego aínda que diversas organizacións, e as traballadoras mesmas a través de recolectas de sinaturas, solicitasen ao Goberno español que ratificase o Convenio 189 da OIT.
A nula vontade da patronal e da Administración por eliminar estas violencias contra as mulleres é insultante. Por iso, as centrais sindicais convocantes chaman a tódalas traballadoras a secundar esta folga feminista xeral e legal de 24 horas en todos os sectores e centros de traballo de Galiza. Instan tamén a secundar as folgas de coidados, consumo e estudantil porque a violencia contra as mulleres se atopa nas triples xornadas que se ven abocadas a realizar, a taxa rosa en productos básicos ou a imposibilidade de estudar a xenealoxía das mulleres nas aulas de educación obrigatoria.
As razón para facer un chamamento á folga feminista deste 8 de marzo sobran para estas centrais sindicais que desexan xunto co movemento feminista que este paro de 24 horas faga entender a todos os poderes, privados e da Administración, que se as mulleres paran, para o mundo.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl it gl gl gl gl gl gl gl gl gl gl gl uk gl en gl

text:
Un grupo de mulleres da Terra Chá fai un chamamento para secundar a Folga Feminista do 8 de marzo no rural - Sindicato Labrego Galego
A Soberanía Alimentaria, garantía de futuro
Contra a Lei de augas
Un grupo de mulleres da Terra Chá fai un chamamento para secundar a Folga Feminista do 8 de marzo no rural
Un grupo de mulleres da Terra Chá fai un chamamento para secundar a Folga Feminista do 8 de marzo no rural
6 de Marzo do 2018
A folga feminista convocada para o vindeiro 8 de marzo chega con forza á Terra Chá. Un grupo de mulleres de distintos colectivos veñen de convocar unha concentración que se desenvolverá ao longo de todo o día, desde as 11:30 ata as 20:30 horas, na praza da Constitución de Vilalba, lugar onde se levarán a cabo distintas actividades para dar a coñecer as reivindicacións da folga. A Secretaría de Mulleres do Sindicato Labrego Galego, a Asociación Feminista de Vilalba, as Mulleres Rurais de Insua, Santaballa ou Nete, entre outras, ademais de mulleres do mundo da cultura e da docencia, iniciaron este chamamento para, dun xeito plural, “facer forza contra todas as discriminacións de xénero que motivaron esta convocatoria a nivel internacional”.
Os actos darán comezo ás 11:30 da mañá, momento no que se procederá á lectura dun manifesto mentres se realiza pintura en directo da man de Isa Pardo, unha moza vilalbesa de 16 anos que comezou a súa andaina o pasado outubro cunha exposición especializada en retratos e figura humana. Ademais, as mulleres xuntaranse para xantar na mesma praza, baixo carpa facilitada polo Concello de Vilalba para a ocasión, animando a todas aquelas persoas que queiran sumarse, tanto ao xantar como ao resto de actividades.
Pola tarde proxectaranse curtametraxes sobre as problemáticas que están a sufrir as mulleres en diferentes eidos, creando coloquios posteriores para reflexionar entre as participantes. Ás 20:00 horas terá lugar a última concentración do día, coa lectura do manifesto en consonancia coas demais localidades do país.
Para este grupo de mulleres feministas, son moitos os problemas que afectan a todas as mulleres e, especialmente, ás da Terra Chá, para que “exista unha mobilización sen precedentes e para que a fenda salarial, as violencias machistas, a diversidade, as agresións e violacións, o teito de cristal, o maltrato institucional cara ás mulleres do rural, e outras moitas inxustizas se sitúen de xeito inmediato no centro da acción política e social”. Porén, subliñan que “somos un grupo interxeracional de mulleres que atopamos en cada unha das nosas causas o alento das demais, que loitamos coa mesma forza por esas mulleres que despois de toda unha vida traballando non teñen asegurada unha xubilación digna, así como por todas esas mozas que sofren as agresións constantes do neomachismo e son vítimas do control a través das novas tecnoloxías, polas mulleres que loitan pola conciliación da vida laboral e familiar e por aquelas nenas que se senten discriminadas desde o momento no que se lles asigna un rol de xénero que as marca de por vida”.
Emporiso, desde distintos recunchos da Terra Chá chaman á participación nesta folga feminista “tan importante para que sente un precedente e, a partir deste 8 de marzo, se escoite ben alto que as mulleres non imos calar”.
11.30h: Comezo da concentración. Lectura do manifesto. Paralelamente, a pintora Isabel Pardo realizará unha composición con motivo do 8M.
14.00h: Xantar compartido. Cada unha levará a súa comida, ben individual ou ben para compartir coas compañeiras. Disporemos de café.
16.30h: Tarde de convivencia das mulleres da Terra Chá. Haberá proxeccións de varias curtas e palestras que motivarán o intercambio de ideas e de opinións entre as asistentes. Contaremos con música ao longo do día.
20.00h: Peche dos actos da xornada coa lectura do manifesto e concentración.
Todos os actos terán lugar na praza da Constitución e estaremos a cuberto na carpa que porá o Concello de Vilalba.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística